**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Ιανουαρίου 2018, ημέρα Τετάρτη και ώρα 10.20΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223), η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Νίκου Μανιού, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση της πράξης ολοκλήρωσης της σύμβασης δωρεάς Εθνικής Τράπεζας της Ελλάδας υπέρ του Ελληνικού Δημοσίου και του Ν.Π.Δ.Δ.. Γ.Ν.Α. «Ο Ευαγγελισμός - Οφθαλμιατρείο Αθηνών - Πολυκλινική».

Στη συνεδρίαση παρέστησαν ο Υπουργός Υγείας, κ. Ανδρέας Ξανθός, ο Αναπληρωτής Υπουργός Υγείας, κ. Παύλος Πολάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Βαρδάκης Σωκράτης, Βέττας Δημήτρης, Γεννιά Γεωργία, Δέδες Ιωάννης, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μαντάς Χρήστος, Μεγαλοοικονόμου Θεοδώρα, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Μπάρκας Κώστας, Παπαδόπουλος Αθανάσιος, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Καράογλου Θεόδωρος, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Σαλμάς Μάριος, Φωτήλας Ιάσονας, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Λαγός Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Σταύρος Τάσσος, Λαζαρίδης Γεώργιος, Παπαχριστόπουλος Αθανάσιος, Φωκάς Αριστείδης, Δανέλλης Σπυρίδων και Μάρκου Αικατερίνη.

ΝΙΚΟΣ ΜΑΝΙΟΣ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση της πράξης ολοκλήρωσης της σύμβασης δωρεάς Εθνικής Τράπεζας της Ελλάδας υπέρ του Ελληνικού Δημοσίου και του Ν.Π.Δ.Δ. Γ.Ν.Α. «Ο Ευαγγελισμός - Οφθαλμιατρείο Αθηνών - Πολυκλινική», όπως προέκυψε μετά τις συγχωνεύσεις που έγιναν προ ετών.

Η διαδικασία θα πραγματοποιηθεί σε μια συνεδρίαση.

Το λόγο έχει ο Εισηγητής του ΣΥΡΙΖΑ, κ. Ιωάννης Δέδες.

ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ): Ευχαριστώ, κ. Πρόεδρε. Κύριοι Υπουργοί, κυρίες και κύριοι συνάδελφοι, σήμερα, όπως είπατε κ. Πρόεδρε, θα συζητήσουμε για την κύρωση της πράξης ολοκλήρωσης της σύμβασης δωρεάς της Εθνικής Τράπεζας της Ελλάδας υπέρ του Ελληνικού Δημοσίου και του Ν.Π.Δ.Δ. Γενικού Νοσοκομείου Αθηνών «Ο Ευαγγελισμός - Οφθαλμιατρείο Αθηνών - Πολυκλινική».

Κυρίες και κύριοι συνάδελφοι, μέρους του στόχου της Κυβέρνησης για τη στήριξη του κοινωνικού Κράτους είναι και η βελτίωση παροχής Δημόσιας Υγείας, μέσω της στήριξης του Ε.Σ.Υ. και των δομών του. Εδώ, κυρίως, βλέπουμε ότι «νοικοκυρεύτηκαν» τα οικονομικά των Δημόσιων νοσοκομείων, αφού κατέθεσαν ισοσκελισμένους ισολογισμούς και πολλά από αυτά με πλεόνασμα. Στελέχωση με ιατρικό και νοσηλευτικό προσωπικό, με επικουρικούς αλλά και μόνιμους γιατρούς. Με την πλήρη ανάπτυξη και λειτουργία, λοιπόν, της Πρωτοβάθμιας Φροντίδας Υγείας, μέσω των Τοπικών Μονάδων Υγείας, θα ολοκληρωθεί το Ε.Σ.Υ..

Προσπάθειες γίνονται από την Κυβέρνηση αφενός, αλλά και από άλλους φορείς και ιδρύματα προς αυτή την κατεύθυνση. Φορείς όπως η Εθνική Τράπεζα της Ελλάδος, το Ίδρυμα Ωνάση και άλλοι έχουν συμβάλει σημαντικά προς αυτή την κατεύθυνση.

Με την κατάθεση σήμερα του σχεδίου νόμου του Υπουργείου Υγείας, ολοκληρώνεται ένα έργο 30 εκατομμυρίων ευρώ για κατασκευή πτέρυγας χειρουργείων και προμήθειας ιατροτεχνολογικού εξοπλισμού. Συγκεκριμένα, την 1/12/ 2010 υπεγράφη η σύμβαση δωρεάς μεταξύ της Εθνικής Τράπεζας της Ελλάδος - στο εξής αναφέρεται ως δωρητής - και του Γενικού Νοσοκομείου Αθηνών ο Ευαγγελισμός, με την οποία ο δωρητής ανέλαβε την κατασκευή της νέας πτέρυγας σύγχρονων χειρουργείων σε τίμημα του οικοπέδου του νοσοκομείου και προσέφερε για τούτο το σκοπό ένα ποσό ύψους 30 εκατομμυρίων ευρώ. Η σύμβαση κυρώθηκε με το άρθρο 78 του ν. 3918/2011.

Στην κατασκευή της νέας πτέρυγας, κύριοι συνάδελφοι, έχει ολοκληρωθεί σύμφωνα με όσα προέβλεπε η σύμβαση δωρεάς. Το παρόν σχέδιο του Υπουργείου Υγείας έρχεται, να ολοκληρώσει τη συγκεκριμένη δωρεά, καθώς χάριν της χρηστής διαχείρισης δεν εξαντλήθηκε το ποσό των 30 εκατομμυρίων ευρώ και, συγκεκριμένα, όπως αναφέρεται στο σχέδιο νόμου στο άρθρο πρώτο κυρώνεται και αποκτά ισχύ νόμου η από 17/7/2017 πράξη ολοκλήρωσης της σύμβασης δωρεάς, που αφορά στην εγκατάσταση ιατροτεχνολογικού και νοσοκομειακού εξοπλισμού, καθώς και στη διαμόρφωση της πιλοτής για την ανάγκη στέγασης τμημάτων και εκπαιδευτικών κέντρων στο Γενικό Νοσοκομείο Αθηνών ο Ευαγγελισμός.

Στο κείμενο της σύμβασης που ακολουθεί, αφού περιγράφονται, καταρχάς, τα αντισυμβαλλόμενα μέρη και υπογράφονται στις πράξεις ολοκλήρωσης, αφενός, αλλά και το ιστορικό της σύμβασης δωρεάς αναφέρει ακολούθως ότι προβλέπεται η αγορά συγκεκριμένου εξοπλισμού για τα χειρουργεία, όπως χειρουργικές τράπεζες, προβολέας, κλίβανοι κεντρικής αποστείρωσης, σύστημα μεταφοράς ασθενών κ.λπ., με προϋπολογισμένα ποσά. Στη συνέχεια, βέβαια, προβλέπει, να κατασκευασθούν, πρώτον, το τμήμα της αιμοδοσίας στο δυτικό τμήμα της πυλωτής, κυρία είσοδος στο κεντρικό άξονα της πυλωτής και εκπαιδευτικό κέντρο στο ανατολικό τμήμα της πυλωτής, όπου περιλαμβάνεται βιβλιοθήκη και αμφιθέατρο. Προβλέπονται, επίσης, η προμήθεια και εγκατάσταση σύγχρονου στεφανιογράφου και εξοπλισμοί ανάληψης καρδιοχειρουργικών περιστατικών, εφόσον, βέβαια, παραμείνει αδιάθετο υπόλοιπο μέχρι τα 30 εκατ., θα διατεθεί για την κάλυψη αναγκών του νοσοκομείου.

Ο εκτιμώμενος προϋπολογισμός για τις προαναφερθείσες προμήθειες κι εργασίες ανέρχεται στο ποσό των 3.151.700 ευρώ συμπεριλαμβανομένου και του Φ.Π.Α.. Βέβαια, στο δεύτερο άρθρο προβλέπεται και η έναρξη της ισχύος του παρόντος από τη δημοσίευση στην Εφημερίδα της Κυβερνήσεως.

Δεδομένου, λοιπόν, αγαπητοί συνάδελφοι του σημαντικού οφέλους, που θα προκύψει για τους ασθενείς και για την καλύτερη λειτουργία του νοσοκομείου, σας καλώ, να υπερψηφίσουμε αυτή τη σύμβαση.

Σας ευχαριστώ.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Φωτήλας.

ΙΑΣΩΝ ΦΩΤΗΛΑΣ (Εισηγητής της Ν.Δ.): Καταρχάς, η Ν.Δ. ευχαριστεί το δωρητή. Ευχαριστεί την Εθνική Τράπεζα της Ελλάδος, γιατί η συγκεκριμένη δωρεά θα δώσει, πραγματικά, ανάσες, στο, ήδη, καταπονημένο νοσοκομείο, με στόχο πάντα την κάλυψη των αναγκών των ασθενών.

Επίσης, με την ευκαιρία να ευχαριστήσω και όλους τους δωρητές. Σήμερα, είναι η Εθνική Τράπεζα της Ελλάδος, αλλά υπάρχουν και άλλοι δωρητές, χωρίς την πολύτιμη βοήθεια των οποίων, δυστυχώς, τα περισσότερα νοσοκομεία της χώρας, απλώς, δεν θα λειτουργούσαν.

Θεωρούμε ότι η συγκεκριμένη δωρεά αποτελεί ένα καλό παράδειγμα για το πώς πολλά πράγματα θα μπορούσαν να γίνουν καλύτερα, όταν συνεργάζονται αρμονικά το δημόσιο με τον ιδιωτικό τομέα. Με τη χρηστή, λοιπόν, διαχείριση των κονδυλίων, που βλέπουμε να γίνεται σήμερα και έτσι περισσεύουν χρήματα, κάτι που, συνήθως, δεν συμβαίνει, όταν το δημόσιο κάνει μόνο του τις δουλειές, μπορούμε να κάνουμε περισσότερα πράγματα. Οι ΣΔΙΤ είναι, λοιπόν, η απάντηση στο χώρο της Υγείας, όπως και σε άλλους τομείς.

Το μόνο που θέλουμε να ρωτήσουμε είναι, πώς, ακριβώς, θα λειτουργήσουν, από άποψη προσωπικού, αυτές οι νέες πτέρυγες. Όπως έχουμε μάθει χρειάζονται, περίπου, 70 άτομα και δεν ξέρω αν είναι, ακριβώς, αυτός ο αριθμός. Τουλάχιστον, αυτόν τον αριθμό ακούμε από τους ανθρώπους των νοσοκομείων. Δηλαδή, ότι χρειάζονται, περίπου, 70 άτομα σε ιατρικό, νοσηλευτικό και διοικητικό προσωπικό, αλλά δεν βλέπουμε από κάπου να έχει προβλεφθεί το πώς θα στελεχωθούν αυτές οι νέες πτέρυγες.

Δεν θα θέλαμε, απλώς, να φτιάξουμε κάποιες πτέρυγες, οι οποίες να είναι τέλειες και να μην μπορούμε να τις χρησιμοποιήσουμε, γιατί δεν θα έχουμε προσωπικό. Θα θέλαμε, απλώς, μία διευκρίνιση για το ποιο είναι το σχέδιο, αν υπάρχει σχέδιο και πώς θα επανδρωθούν οι νέες πτέρυγες.

Το Νοσοκομείο «Ευαγγελισμός», ήδη, έχει τεράστιες ελλείψεις σε προσωπικό. Αυτό φαίνεται, τόσο από το οργανόγραμμα του Νοσοκομείου, όσο και από τις πραγματικές ανάγκες του Νοσοκομείου. Είναι, λοιπόν, ένα καίριο ερώτημα, το πώς θα καλυφθούν οι θέσεις που χρειάζονται για να λειτουργήσουν αυτές οι πτέρυγες.

Κλείνοντας θέλω να πω και πάλι ευχαριστώ στο δωρητή.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Μπαργιώτας.

ΚΩΝΣΤΑΝΤΙΝΟΣ ΜΠΑΡΓΙΩΤΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ, κύριε Πρόεδρε. Νομίζω ότι το πρώτο πράγμα, που δεν μπορώ παρά να σχολιάσω, πέρα από την ουσία του νομοσχεδίου που είναι η δωρεά, είναι το επίπεδο Διοίκησης αυτής της χώρας διαχρονικά. Δεν έχει να κάνει, δυστυχώς, μόνο με την Κυβέρνηση.

Το γεγονός ότι συζητάμε τέτοια θέματα και ότι χρειάζονται τρεις υπουργικές υπογραφές και μία κύρωση από τη Βουλή μιας συμφωνίας που αφορά σε μία δωρεά σε ένα νοσοκομείο εξηγεί, πολύ καθαρά, το πρόβλημα της ελληνικής γραφειοκρατίας και το πρόβλημα της δυσκολίας στη λειτουργία της διοίκησης.

Νομίζω ότι η αποκέντρωση αυτών των λειτουργιών είναι προϋπόθεση, ειδικά για όσους από εμάς πιστεύουν στην αποκέντρωση και στη δημιουργία ενός επιτελικού Κράτους, το οποίο παρακολουθεί και δεν παρεμβαίνει παντού.

Δυστυχώς, αυτή δεν είναι η αντίληψη της Κυβέρνησης, όπως έχουμε δει τον τελευταίο καιρό, που όλο και περισσότερα πράγματα «ανεβαίνουν» στο Υπουργείο, με αποτέλεσμα την επίταση της γραφειοκρατίας.

Επί της ουσίας, προφανώς και οι δωρεές είναι ευπρόσδεκτες και ζωτικές στην κατάσταση της δημοσιονομικής ασφυξίας που υπάρχει στην Υγεία. Έχω πει επανειλημμένα ότι ένα από τα προβλήματα που υπάρχουν γενικά στο χώρο είναι η γενικευμένη και χρόνια αποεπένδυση, δηλαδή η απομείωση τη αξίας και της λειτουργικότητας του εξοπλισμού, των λεγόμενων «βαρέων υποδομών», των ίδιων των κτιρίων και των υποδομών, για τα οποία δεν υπάρχουν χρήματα. Να υπογραμμίσω ότι στον φετινό προϋπολογισμό αφαιρούνται 600 εκατομμύρια από τον προϋπολογισμό της Υγείας για διάφορους λόγους. Θα μπορούσαν ενδεχομένως να επενδυθούν. Δυστυχώς, δεν επενδύονται. Ένα από τα μεγάλα προβλήματα που θα έχουμε τα επόμενα χρόνια στο Σύστημα Υγείας είναι η φθορά και η αποεπένδυση, δεν υπάρχουν χρήματα για να αντικατασταθεί ένα μεγάλο μέρος του εξοπλισμού, το οποίο παλαιώνει και φθείρεται.

Σε αυτό το πλαίσιο, προφανώς και είναι ευπρόσδεκτη η δωρεά. Δεν θα μπω στην ουσία του θέματος των επιμέρους ρυθμίσεων και που κατανέμονται τα χρήματα που περίσσεψαν από την δημιουργία των χειρουργείων. Όπως είπα και στην αρχή, αυτό θα έπρεπε να είναι αρμοδιότητα του διοικητή του νοσοκομείου και των τεχνικών υπηρεσιών του νοσοκομείου. Δεν θα έπρεπε να χρειάζεται να φτάσει μέχρι εδώ.

Είναι ένα μεγάλο ερώτημα η στελέχωση, όχι μόνο σήμερα, αλλά διαχρονικά. Στο νοσοκομείο που εργαζόμουν επί 15 χρόνια, επί 15 χρόνια οι μισές ολοκαίνουργιες χειρουργικές αίθουσες ήταν κλειστές και αυτό λόγω έλλειψης προσωπικού, κατά καιρούς έλειπαν αναισθησιολόγοι, προσωπικό. Μακάρι να ήταν το πρόβλημά μας η δημιουργία κλεινών ΜΕΘ, για να χρησιμοποιήσω ένα παράδειγμα που είναι κοινό. Το μεγάλο πρόβλημα είναι η λειτουργία και όχι η κατασκευή. Είναι ένα θέμα που και πάλι η ελληνική διοίκηση αποτυγχάνει να ρυθμίσει, θα είναι κρίμα καινούργιες, πολύτιμες υποδομές που δημιουργούνται και από τις δωρεές, αλλά και από τις δημόσιες επενδύσεις να παραμένουν αχρησιμοποίητες και να αραχνιάζουν. Είναι ένα θέμα που πρέπει να το δούμε και στο οποίο πρέπει να έχουμε μεγάλη ευαισθησία. Είμαστε θετικοί επί της αρχής, σχετικά με την κύρωση της σύμβασης. Στην Ολομέλεια θα έχουμε τη δυνατότητα να σχολιάσουμε ξανά. Ευχαριστώ.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Λαμπρούλης.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ, κ. Πρόεδρε. Θεωρούμε πως η πρόταση για τα συγκεκριμένα έργα που αποτυπώνονται στην σύμβαση και για τα οποία θα αξιοποιηθεί το ποσό που υπάρχει, είναι αναγκαία για τον εκσυγχρονισμό και την βελτίωση των παρεχόμενων υπηρεσιών, αλλά και των συνθηκών δουλειάς του επιστημονικού και άλλου προσωπικού.

Θέλουμε να κάνουμε όμως ορισμένες επισημάνσεις. Πρώτον, υπάρχει το πρόβλημα της σοβαρής υποστελέχωσης του συγκεκριμένου νοσοκομείου, του Ευαγγελισμού. Αυτό έχει ως αποτέλεσμα να μην λειτουργεί μέρος των νέων και σύγχρονων χειρουργικών αιθουσών. Συγκεκριμένα, από τα 14-15 χειρουργικά κρεβάτια της πρώτης φάσης υλοποίησης της σύμβασης, λειτουργούν τα 13 και αυτό, λόγω έλλειψης προσωπικού, ενώ οι οχτώ αίθουσες χειρουργείου που έγιναν στη δεύτερη φάση υλοποίησης της σύμβασης δεν έχουν εξοπλισμό, απλά διαμορφώθηκαν μόνο οι χώροι τους. Αυτό σημαίνει ότι το πρόβλημα της μη αξιοποίησης των δυνατοτήτων παραμένει, με αποτέλεσμα να μην μπορεί να ανταποκρίνεται το νοσοκομείο στις ανάγκες των ασθενών για χειρουργικές επεμβάσεις, χωρίς καθυστερήσεις και τα λοιπά.

Επισημαίνουμε, επίσης, ότι η απαίτηση για την πλήρη ανάπτυξη και λειτουργία όλων των χειρουργικών κρεβατιών, θα αυξήσει, φυσικά, τις χειρουργικές πράξεις, σύμφωνα με υπολογισμούς από τις περίπου 11.000 που γίνονται σήμερα στις 14.000, περίπου κάθε χρόνο.

Αυτό σημαίνει ότι απαιτείται αντίστοιχη ενίσχυση της στελέχωσης όλων των Τμημάτων που αντικειμενικά εμπλέκονται και στην μετεγχειρητική αντιμετώπιση του αυξημένου αριθμού τέτοιων ασθενών, για παράδειγμα Μονάδες ΜΕΘ, τα Χειρουργικά Τμήματα Νοσηλείας κ.τ.λ..

Εμείς θεωρούμε πως είναι ευθύνη της Κυβέρνησης να λύσει τα προβλήματα αυτά με προσλήψεις μόνιμου προσωπικού, πλήρους και αποκλειστικής απασχόλησης, αλλά και με την εξασφάλιση του αναγκαίου ιατρομηχανολογικού εξοπλισμού.

Τα επισημαίνουμε αυτά ως ουσιαστικά ζητήματα, διότι πολλές φορές και διαχρονικά, από όλες τις κυβερνήσεις επιχειρείται να συσκοτίζονται όλα αυτά τα ζητήματα, πίσω από τις όποιες ευχές εγκαινίων που γίνονται και πολύ περισσότερο σήμερα που η Κυβέρνηση στο πλαίσιο της απαρέγκλιτης τήρησης των αντιλαϊκών δημοσιονομικών στόχων, περικόπτει την κρατική χρηματοδότηση του δημόσιου Συστήματος Υγείας.

Το δεύτερο που θέλαμε να πούμε, και όπως έχουμε επισημάνει επανειλημμένα, είναι πως η ανάπτυξη και η στελέχωση των δημόσιων μονάδων υγείας, δεν μπορεί να εξαρτώνται από την όποια φιλανθρωπία, τον εθελοντισμό, την ατομική διάθεση προσφοράς. Αποτελούν κατά τη γνώμη μας, λαϊκό δικαίωμα και θεωρούμε πως πρέπει να αποτελούν αποκλειστικά ευθύνη του κράτους να χρηματοδοτούνται πλήρως από τον κρατικό προϋπολογισμό να εξασφαλίζεται η στελέχωση με μόνιμο προσωπικό, πλήρους και αποκλειστικής απασχόλησης, όπως και φυσικά ο απαραίτητος αναγκαίος εξοπλισμός. Και αυτό ακριβώς απορρέει, όχι μόνο από τον χαρακτήρα που πρέπει να έχουν οι συγκεκριμένες υπηρεσίες και δομές, όπως για παράδειγμα στην υγεία, αλλά επιπλέον από το γεγονός ό,τι οι εργαζόμενοι και τα άλλα λαϊκά στρώματα, είναι αυτοί που παράγουν τον πλούτο, ακόμα και μέσα στις συνθήκες της καπιταλιστικής οικονομικής κρίσης, που όμως οι ίδιοι οι εργαζόμενοι εμποδίζονται να τον αξιοποιήσουν αυτό τον πλούτο που παράγουν, για την ικανοποίηση, βεβαίως, των σύγχρονων αναγκών τους και στην υγεία, αποκατάσταση κ.τ.λ..

Συνεπώς, δεν μπορεί η ανάπτυξη, ο εξοπλισμός και η στελέχωση των δημόσιων Μονάδων Υγείας να εξαρτάται από την διάθεση ή όχι των διαφόρων τραπεζικών ή επιχειρηματικών ομίλων να διαθέτουν στην ουσία ένα πολύ μικρό μέρος από την τεράστια κερδοφορία τους για αυτούς τους σκοπούς, μια κερδοφορία η οποία προέρχεται από την εκμετάλλευση των εργαζομένων. Εδώ δείτε για παράδειγμα : είναι σχήμα οξύμωρο από τη μια οι τράπεζες να «ξεζουμίζουν» το λαό, είτε με εξαναγκασμό σε υψηλούς τόκους δανεισμού είτε με κατασχέσεις από φτωχοποιημένους ανθρώπους κλπ και από την άλλη να παρουσιάζονται ως φιλάνθρωποι που ενδιαφέρονται και για την υγεία του.

Συγχρόνως, αυτού του τύπου οι δωρεές, προσφορές και τα λοιπά, έχουν ως κίνητρο και αξιοποιούνται στις σύγχρονες συνθήκες, στα πλαίσια της γνωστής εταιρικής κοινωνικής ευθύνης, στοχεύοντας βαθύτερα στην ιδεολογική επίδραση των εργαζομένων, ώστε να προωθείται η διαστρεβλωμένη αντίληψη για το δήθεν ανθρώπινο πρόσωπο των επιχειρηματικών ομίλων και του ίδιου του καπιταλιστικού συστήματος. Η καλλιέργεια, δηλαδή, τις αντίληψης για την ανθρώπινη, ευαίσθητη και κοινωνικά υπεύθυνη πλευρά των καπιταλιστικών επιχειρήσεων. Και ακριβώς πατώντας στο έδαφος των σοβαρών προβλημάτων των λαϊκών οικογενειών, προβάλλεται το ανθρώπινο πρόσωπο του συστήματος, ενός συστήματος βαθιά εκμεταλλευτικού, προκειμένου να συμφιλιωθεί η πλειοψηφία του λαού μας, με την αντίληψη ότι όσο καλύτερα πάει η κερδοφορία των τραπεζών, των επιχειρηματικών ομίλων, των εφοπλιστών και άλλα, τόσο θα περισσεύει και κανένα «ψίχουλο» για δωρεές, παροχές κ.τ.λ..

Πρόκειται, λοιπόν, για προσπάθεια συσκότισης της ίδιας της φύσης της ταξικής εκμετάλλευσης, συμβάλλοντας παράλληλα και στην ενσωμάτωση και τον συμβιβασμό των εργαζομένων.

Από την άλλη, σε πολιτικό επίπεδο, συμβάλλει ώστε να περιορίζονται οι κραυγαλέες ελλείψεις του κράτους, να εκτονώνονται, αν θέλετε και οι ακραίες κοινωνικές αντιθέσεις και βεβαίως, να εξασφαλίζεται σε ένα βαθμό η πολιτική σταθερότητα.

Σε ό,τι αφορά την ψήφιση, κύριε Πρόεδρε, είμαστε θετικοί.

ΝΙΚΟΣ ΜΑΝΙΟΣ (Πρόεδρος της Επιτροπής): Θα δώσω το λόγο στον κ. Δαννέλη, από το «Ποτάμι», γιατί πρέπει να πάει στην Ολομέλεια.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Σας ευχαριστώ, κύριε Πρόεδρε.

Η τοποθέτησή μου θα είναι μονολεκτική και θα πω ότι υπερψηφίζουμε την Κύρωση της σύμβασης. Κάποια ερωτήματα που έχουμε θα μας δοθεί η ευκαιρία να τα υποβάλουμε.

Σας ευχαριστώ για την κατανόηση.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Σας ευχαριστώ, κύριε Πρόεδρε.

Επιτρέψτε μου, λίγο προσωπικό τόνο, γιατί για μένα το Γ.Ν.Α. «Ο Ευαγγελισμός» ήταν, είναι και παραμένει το δεύτερό μου σπίτι. Έχω ζήσει από κοντά όλες τις προσπάθειες που έγιναν και για μεγάλο χρονικό διάστημα ήμουν εκπρόσωπος των εργαζομένων στο Δ.Σ. του νοσοκομείου.

Άκουσα με πολύ σεβασμό τον φίλο μου, τον κ. Λαμπρούλη και σε πολλά από αυτά που λέει συμφωνώ. Ωστόσο, η Εθνική Τράπεζα είτε το θέλουμε είτε όχι έκανε αυτή τη δωρεά που την είχε ανάγκη το Γ.Ν.Α. «Ο Ευαγγελισμός». Όσον αφορά τα υπόλοιπα συμφωνώ απόλυτα με τον κ. Λαμπρούλη, αλλά δεν είναι το θέμα μας σήμερα αυτό.

Είναι γεγονός ότι το τι σημαίνει όλη αυτή η ιστορία στον Ευαγγελισμό είναι ένα απίστευτο πράγμα, ήταν, είναι και παραμένει - ευλογώ τα γένια μου - η ναυαρχίδα των δημόσιων νοσοκομείων.

Εγώ ο ίδιος είμαι της άποψης ότι «Ευαγγελισμοί» πρέπει να υπάρχουν σε όλη τη χώρα, όχι μόνο το Νοσοκομείο του Ευαγγελισμού, αν είναι δυνατόν και τα 127 νοσοκομεία να γίνουν «Ευαγγελισμοί», γιατί είναι πράγματι η ναυαρχίδα των δημόσιων νοσοκομείων, είναι ένα νοσοκομείο που εμπιστεύεται ο κόσμος.

Νομίζω ότι δεν προσφέρεται και το είδα κιόλας και το χαιρετίζω για καμία αντιπολιτευτική διάθεση, το γεγονός ότι η Εθνική Τράπεζα έκανε αυτή τη δωρεάν να μη το σχολιάσω, για εμένα είναι θετικό.

Επαναλαμβάνω ότι συμφωνώ με τον κ. Λαμπρούλη σε ό,τι είπε για τις τράπεζες και δεν έχω καμία διαφορετική άποψη, έχω και εγώ την ίδια, αλλά αυτό είναι ένα άλλο, είναι μιας άλλης κουβέντας.

Εννοείται ότι είμαι θετικός στη δωρεά αυτή, δεν το συζητάω καθόλου.

Σας ευχαριστώ.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Φωκάς.

ΑΡΙΣΤΕΙΔΗΣ ΦΩΚΑΣ (Ειδικός Αγορητής της Ένωσης Κεντρώων): Σας ευχαριστώ, κύριε Πρόεδρε.

Αγαπητέ συνάδελφε, στις 1/12/2010, σχεδόν επτά χρόνια πριν, υπεγράφη σύμβαση δωρεάς 30 εκατομμυρίων ευρώ από την Εθνική Τράπεζα προς Ελληνικό Δημόσιο και το Οφθαλμιατρείο Αθηνών του Γ.Ν.Α. «Ο Ευαγγελισμός». Τότε όλοι μιλούσαν για μια αξιόποινη και εξαιρετικά ωφέλιμη πράξη της Εθνικής Τράπεζας προς το συγκεκριμένο νοσοκομείο, το οποίο είχε ανάγκη από αναβάθμιση.

Η συγκεκριμένη δωρεά ενεργοποίησε την κατασκευή νέας πτέρυγας σύγχρονων χειρουργείων, καθώς και πιλοτής για την ανάγκη στέγασης τμημάτων και εκπαιδευτικών κέντρων. Ωστόσο, η πράξη ολοκλήρωσης της σύμβασης δωρεάς της Εθνικής Τράπεζας υπέρ του Ελληνικού Δημοσίου και του Γ.Ν.Α. «Ο Ευαγγελισμός» συντελέστηκε στις 17/7/2017.

Ρωτάω, αγαπητοί συνάδελφοι, γιατί τόσα χρόνια καθυστέρησης από την ημέρα υπογραφής μέχρι την ημέρα παράδοσης του έργου;

Μήπως είναι πολλά επτά χρόνια; Δεν ευθύνεται αυτή η Κυβέρνηση, ευθύνονται αρκετές κυβερνήσεις.

Με ποιο τρόπο έγινε η ανάθεση του έργου; Τηρήθηκαν όλες οι νόμιμες διαδικασίες;

Επιλέγει η βέλτιστη προσφορά για όλο τον εξοπλισμό;

Βέβαια, είμαστε θετικοί για την ψήφιση.

Σας ευχαριστώ.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει η κυρία Σκούφα.

ΕΛΙΣΣΑΒΕΤ ΣΚΟΥΦΑ: Θέλω να κάνω μια μικρή παρέκβαση από το θέμα, που όμως σχετίζεται με προβληματισμούς, που δικαιολογημένα ακούστηκαν σε αυτή την αίθουσα, περί υπό στελέχωσης ή εν πάση περιπτώσει, αυτές οι νέες πτέρυγες που δημιουργούνται χάριν της δωρεάς της Εθνικής Τράπεζας Ελλάδος, θα στελεχωθούν. Δράττομαι της ευκαιρίας να εκφράσω τις ευχαριστίες, ειλικρινά όλων των πολιτών της Πιερίας, διότι με πρωτοβουλία της τωρινής ηγεσίας του Υπουργείου Υγείας λειτούργησε επιτέλους η ΜΕΘ στην Κατερίνη.

Μια ΜΕΘ, για να δώσω ένα μικρό δείγμα της κυβερνητικής, πολιτικής στον τομέα της υγείας, η ΜΕΘ αγαπητοί συνάδελφοι στην Κατερίνη, δημιουργήθηκε όταν δημιουργήθηκε και ένα υπερσύγχρονο νοσοκομείο, στολίδι για την πόλη, ενός πολύ μεγάλου κτιρίου στις παρυφές της. Η ΜΕΘ στο συγκεκριμένο νοσοκομείο όπου ήταν προικισμένη από την αρχή της δημιουργίας της, με υπερσύγχρονο εξοπλισμό, δημιουργήθηκε εν έτη 2010 και μέχρι να έρθει ο Αναπληρωτής Υπουργός κ. Παύλος Πολάκης, στην Κατερίνη στις αρχές του 2017 και να κάνει τα εγκαίνια, τα χρήματα του ελληνικού λαού για επτά ολόκληρα χρόνια που δαπανήθηκαν για τον εξοπλισμό τελευταίας τεχνολογίας, για το συγκεκριμένο κτίριο έμεναν όπως ακριβώς περιγράψατε, ανεκμετάλλευτα.

Ευτυχώς, κ. Πολάκη, ήρθατε το 2017 και μπήκαν στη λειτουργία τουλάχιστον οι 4 κλίνες, εξυπηρετώντας τους πολίτες της Πιερίας και σώζοντας παρά πολλές ζωές, στις οποίες υπήρχε κίνδυνος να χαθούν λόγω της μετακομιδής τους που χρειάζονταν από την Πιερία, στο νοσοκομείο Θεσσαλονίκης, που ήταν το μοναδικό μέχρι το 2017, όπου μπορούσε να εξυπηρετήσει ανθρώπους που χρειάζονταν νοσηλεία σε ΜΕΘ. Να τονίσω δε, ότι το 2016 και δεν έχω τα στοιχεία αυτή τη στιγμή μπροστά μου, φαντάζομαι ότι θα αναφερθούν σε αυτά μετέπειτα οι Υπουργοί, το 2016 πραγματοποιήθηκαν οι πρώτες προσλήψεις στο δημόσιο Σύστημα Υγείας και μάλιστα, προσλήψεις που είχαν «παγώσει» στα 6 πρώτα σκληρά, σκληρότατα μνημονιακά χρόνια.

Είναι τυχαίο, ότι από το 2010, δεν είχαν γίνει προσλήψεις ιατρικού, νοσηλευτικού και λοιπού προσωπικού στο δημόσιο Σύστημα Υγείας; Κατά την γνώμη μας, εννοώ, ως Βουλευτές του ΣΥ.ΡΙΖ.Α., όχι. Υπήρξε όλη αυτή η προηγούμενη ακολουθούμενη πολιτική, μια συνειδητότατη επιλογή υποβάθμισης του δημόσιου Συστήματος Υγείας, για να στέλνουμε πελατεία -συγνώμη για την χυδαία λέξη- στους ιδιώτες, οι οποίοι καλά κάνουν και εξακολουθούν να κάνουν τη δουλειά τους. Σαφώς όμως και θα συμφωνήσω ό,τι θα πρέπει να ληφθεί ειδική μέριμνα για την στελέχωση των πτερύγων που ανοίγονται χάριν στη δωρεά, να εκφράσω όμως, την σχεδόν, απόλυτη σιγουριά μου, ότι εάν δεν έχουν ήδη μπει στο προγραμματισμό του Υπουργείου, αυτό θα συμβεί αργά ή γρήγορα. Σας ευχαριστώ και συγνώμη για την παρέμβαση.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Παπαδόπουλος. ΑΘΑΝΑΣΙΟΣ ΠΑΠΑΔΟΠΟΥΛΟΣ: Είναι πολύ καλό, στην μεγάλη προσπάθεια στήριξης και ποιοτικής αναβάθμισης του δημόσιου Συστήματος Υγείας, να έχουμε και τέτοιες δωρεές και νομίζω, αγαπητοί συνάδελφοι, ότι πρέπει να χαιρετίσουμε, εδώ στην Επιτροπή Κοινωνικών Υποθέσεων, κι άλλες δωρεές που έχουν γίνει όπως από το Ίδρυμα Νιάρχος, σημαντικές δωρεές οι οποίες ενισχύουν το Εθνικό Σύστημα Υγείας στις δομές του, τον εξοπλισμό του, τη δυνατότητά μας να πορευθούμε προς την ποιοτική αναβάθμιση, αυτές τις προσπάθειες που γίνονται συνολικά από την κυβέρνηση, το Υπουργείο Υγείας, το πρόγραμμα δημοσίων επενδύσεων, το ΕΣΠΑ και που συνοδεύει όλες αυτές τις παρεμβάσεις και η προσφορά Ιδρυμάτων, όπως η Εθνική Τράπεζα.

Νομίζω ότι αδικεί την κουβέντα το να μη βλέπουμε μια συνολική παρέμβαση που γίνεται σήμερα στο Εθνικό Σύστημα Υγείας. Η παρέμβαση αυτή αφορά στο γεγονός ότι η στελέχωση που μας ενδιαφέρει, για να μπορέσουν όλες αυτές οι δωρεές, οι προσφορές στον εξοπλισμό, τη δημιουργία νέων Μονάδων Εντατικής Θεραπείας, νέων πολύτιμων τμημάτων, αιμοδυναμικών κέντρων, είναι από εκείνα τα οποία, πραγματικά, θα έδιναν τη δυνατότητα να μιλάμε για ουσιαστική στήριξη και πορεία ποιοτικής αναβάθμισης και ξέρουμε πάρα πολύ καλά τα κενά που υπάρχουν, ακόμη και στον Ευαγγελισμό που είναι, όπως ειπώθηκε, η ναυαρχίδα των δημόσιων νοσοκομείων και όχι μόνο στην Ελλάδα αλλά σε όλη τη βαλκανική.

Με την ευκαιρία να σημειώσουμε ότι βοήθεια, εκτός από ιδρύματα, έχει δώσει και η αιρετή Περιφερειακή Αυτοδιοίκηση Αττικής, γιατί και αυτή συμβάλλει και νομίζω ότι είναι καλό να ακούγεται ότι όλες αυτές οι προσπάθειες μας δίνουν την ευκαιρία να μπορούμε να λέμε ότι ελπίζουμε και σ’ αυτά τα δίσεκτα χρόνια, στα οποία η Ελλάδα για τις δημόσιες δαπάνες υγείας ελέγχεται για το εάν μπορεί να υπερβαίνει αυτό που λέγεται δημοσιονομική σταθερά, τις δυνατότητές μας κάτω από την επιτροπεία των δανειστών να μπορούμε να κάνουμε τις ουσιαστικές παρεμβάσεις που θέλουμε.

Να κινηθούμε, λοιπόν, σ’ αυτήν την κατεύθυνση και πιστεύω ότι όντως μας δίνεται η δυνατότητα και με τις τοποθετήσεις που θα κάνουν οι Υπουργοί, να έχουμε μια συνολική εικόνα και για το τι γίνεται με το ανθρώπινο δυναμικό. Εγώ θέλω να θυμίσω ότι και από το Ευρωπαϊκό Κοινωνικό Ταμείο στηρίζεται πάλι μια πορεία του Εθνικού Συστήματος Υγείας, η οργάνωση των Τοπικών Μονάδων Υγείας.

Νομίζω, λοιπόν, ότι όλα αυτά τα ζητήματα, αλλά και το επόμενο βήμα που κάνουμε με την προκήρυξη θέσεων για αυτοτελή τμήματα επειγόντων περιστατικών και στα οργανωτικά ζητήματα του Συστήματος Υγείας, θα μπορούμε, πραγματικά, να είμαστε ικανοποιημένοι από μια πορεία, η οποία ενδυναμώνει το Σύστημα Υγείας κι εάν κατορθώσουμε να βάλουμε τη σφραγίδα και με τις συνολικές δαπάνες που δίνονται για την υγεία, να μην είναι μόνο στο 5,1% του ΑΕΠ αλλά να κάνουμε προσπάθειες όλοι μαζί να πάει στο 5,5% και πάνω, ώστε να μπορούμε πραγματικά να χαιρόμαστε για το Εθνικό Σύστημα Υγείας.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ..: Βαρδάκης Σωκράτης, Βέττας Δημήτρης, Γεννιά Γεωργία, Δέδες Ιωάννης, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μαντάς Χρήστος, Μεγαλοοικονόμου Θεοδώρα, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Μπάρκας Κώστας, Παπαδόπουλος Αθανάσιος, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Καράογλου Θεόδωρος, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Σαλμάς Μάριος, Φωτήλας Ιάσονας, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Λαγός Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Σταύρος Τάσσος, Λαζαρίδης Γεώργιος, Παπαχριστόπουλος Αθανάσιος, Φωκάς Αριστείδης, Δανέλλης Σπυρίδων και Μάρκου Αικατερίνη.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Αϊβατίδης.

 ΙΩΑΝΝΗΣ ΑΪΒΑΤΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε.

Η συγκεκριμένη Κύρωση της πράξης ολοκλήρωσης της σύμβασης δωρεάς Εθνικής Τράπεζας της Ελλάδας υπέρ του Ελληνικού Δημοσίου και του Ν.Π.Δ.Δ. Γ.Ν.Α «Ευαγγελισμός», έχει αναφανδόν θετικότατα στοιχεία.

Ως Χρυσή Αυγή θα επιφυλαχθούμε για την Ολομέλεια.

Θα θέλαμε από τους κύριους Υπουργούς, εάν γίνεται, να κάνουν μια ανάλυση γι’ αυτές τις 114.000 € περίπου που αφορούν σε υπηρεσίες συμβούλων. Σαφώς, είναι θετικό ότι αυτό το αδιάθετο ποσό της δωρεάς, θα αξιοποιηθεί. Αυτή η αξιοποίηση, αφορά σε στεφανιογράφο, μηχανισμό ανάνηψης και γενικά, μια αναβάθμιση του ιατροτεχνολογικού και νοσοκομειακού εξοπλισμού, πέραν βεβαίως της πυλωτής. Θα θέλαμε, λοιπόν, από τους κυρίους Υπουργούς να πάρουν μια θέση σχετικά με το τι αφορούν αυτές οι υπηρεσίες συμβούλων, τι είδους σύμβουλοι είναι αυτοί, να συγκεκριμενοποιηθεί κατά ένα τρόπο αυτή η αναφορά.

Σήμερα το πρωί, διάβασα ένα πολύ ενδιαφέρον άρθρο στην Washington Post, το οποίο αφορά σε αυτοχειριασμούς γιατρών στις Η.Π.Α.. Λόγω του ότι πράγματι υπάρχουν πολύ σημαντικά κενά στο Σύστημα Υγείας, που αφορούν σε θέσεις γιατρών, υπάρχει αναφανδόν μια εντατικοποίηση των συνθηκών εργασίας των γιατρών, μπορεί αυτή η εντατικοποίηση να έχει και ένα εθελοντικό χαρακτήρα, όπως είναι με το προσφάτως θεσπισθέν opt out, πιστεύω ότι θα πρέπει η ηγεσία του Υπουργείου να μεριμνήσει προληπτικά για αυτό το θέμα. Ενθυμούμαι και εγώ περιστατικά συναδέλφων, που οδηγήθηκαν στο απονενοημένο διάβημα. Υπάρχει έντονη ψυχοπίεση και ένας παράγοντας, ο οποίος συνδέεται με αυτήν την αυτοχειριασιακή συμπεριφορά πολλές φορές, είναι οι διάφορες κατηγορίες δίκαιες ή άδικες, που αφορούν σε ιατρικές αστοχίες, σε πλημμελή ιατρική συμπεριφορά, με πολύ μεγάλες αστικές διεκδικήσεις και ποινικές συνιστώσες στις υποθέσεις αυτές. Ίσως, είναι ο χρόνος πλέον να εισαχθεί - γιατί ελέχθη αυτό κάποια στιγμή από την ηγεσία του Υπουργείου - μία διαδικασία προδικαστική που αφορά σε περιπτώσεις πλημμελούς ιατρικής συμπεριφοράς, έτσι ώστε αυτές οι υποθέσεις, με κάποια διαμεσολάβηση να μην οδηγούνται όλες, τουλάχιστον, στο ακροατήριο ή ενδεχομένως να υπάρχουν αποζημιώσεις χωρίς τα ποινικά παρεπόμενα των υποθέσεων αυτών.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Φωτήλας.

ΙΑΣΩΝ ΦΩΤΗΛΑΣ (Εισηγητής της Ν.Δ.): Απαντώντας και στον κ. Φωκά, αλλά και στον συνάδελφο της Χρυσής Αυγής, ήθελα να πω ότι όποιος διαβάσει τη σύμβαση του 2010 - δεν το κάνω γιατί αισθάνομαι την ανάγκη να απολογηθώ για την σημερινή κυβέρνηση, αλλά επειδή ειπώθηκε ότι αυτό ισχύει και για τις προηγούμενες κυβερνήσεις - είναι ξεκάθαρη σχετικά με το πώς θα γίνει, τι θα γίνει, πότε θα γίνει και όλους τους όρους, τους οποίους θέτει ο δωρητής. Άρα λοιπόν, το να λέμε τώρα πώς έγινε και γιατί, στην ουσία τα βάζουμε με τον δωρητή, δηλαδή ας του ζητήσουμε και τα λεφτά του πίσω. Δεν έχει νόημα όλο αυτό, ας μείνουμε στο ότι είμαστε ευχαριστημένοι από την δωρεά και τα υπόλοιπα δεν είναι επί της παρούσης.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Πολάκης.

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Κύριοι συνάδελφοι, όντως σήμερα κυρώνουμε την πράξη ολοκλήρωσης της σύμβασης δωρεάς της Εθνικής Τράπεζας προς τον Ευαγγελισμό. Η πρόταση υπήρξε το 2008, υπεγράφη η σύμβαση το 2011, το έργο ολοκληρώθηκε σε δύο φάσεις. Η πρώτη φάση που ξεκίνησε το Μάιο 2013 μέχρι τον Νοέμβριο 2014 και ήταν ύψους περίπου 17,5 εκατ. ευρώ με το Φ.Π.Α., διήρκησε 18 μήνες και περιλάμβανε την κατασκευή 15 χειρουργικών αιθουσών, τους χώρους ανάνηψης, την αποστείρωση και τα κεντρικά μηχανοστάσια. Η δεύτερη φάση ήταν από τον Ιούνιο του 2015 μέχρι τον Σεπτέμβριο του 2016, κόστισε περίπου 9,4 εκατομμύρια και διήρκησε 15 μήνες. Περιλαμβάνει το αιμοδυναμικό τμήμα, την ανάνηψη καρδιοχειρουργικών και νευροχειρουργικών περιστατικών και άλλες οκτώ χειρουργικές αίθουσες.

Εδώ θα πρέπει να συμπληρώσω ότι, προκειμένου να γίνει εφικτή η κατασκευή αυτή και να αξιοποιηθεί ο κενός χώρος του οικοπέδου που υπήρχε και χτίστηκε το νέο κτίριο, έγινε μια σειρά από σημαντικά πρόδρομα έργα, τα οποία μελετήθηκαν και εκτελέστηκαν παράλληλα με την εκπόνηση της συνολικής μελέτης της νέας πτέρυγας.

 Τα έργα αυτά ήταν απαραίτητα για να απελευθερωθούν οι χώροι για την ανέγερση της νέας πτέρυγας. Αυτά τα έργα περιλάμβαναν τη μεταφορά της Μονάδας Τεχνητού Νεφρού, τη μεταφορά ενός στεφανιογράφου, τη μεταφορά της μονάδας έρευνας, τη διαμόρφωση του νέου φαρμακείου και την προσωρινή μετεγκατάσταση του ακτινολογικού.

Αυτά τα έργα έπρεπε να γίνουν γιατί δε μπορείς να χτίσεις μια νέα πτέρυγα σε ένα νοσοκομείο έτσι απλά, μιας και πρέπει να συνεχίσει να λειτουργεί, είναι το μεγαλύτερο νοσοκομείο της χώρας, έχει πολύ βαριά εφημερία, έχει πολύ βαριά τακτική λειτουργία κ.λπ..

Λόγω της χρηστής διαχείρισης, όπως ανέφερε και ο Εισηγητής μας, από τα 30 εκατομμύρια, που ήταν το συνολικό ύψος της μελέτης, υπήρξε ένα περίσσευμα ύψους περίπου 3,1 εκατομμυρίων ευρώ. Κατά τη διάρκεια της κατασκευής των δύο φάσεων, μέσα από προτάσεις του Ευαγγελισμού και αποδοχή τους από την πλευρά της τράπεζας, αγοράστηκε στη διάρκεια της πρώτης φάσης και ένας εξοπλισμός: Χημική τράπεζα, προβολείς οροφής χειρουργείου, κλίβανος κεντρικής αποστείρωσης, κονσόλες ανάληψης, σύστημα μεταφοράς ασθενών, ιατρικός και ξενοδοχειακός εξοπλισμός, ο οποίος είναι απαραίτητος για τη λειτουργία και των καινούργιων υποδομών αλλά και κάποιων μεταφερόμενων.

Αυτά ολοκληρώθηκαν σε αυτή τη φάση σε συμφωνία της Εθνικής Τράπεζας με τον Ευαγγελισμό και τα οποία κυρώνουμε σήμερα, αν και έχουν όλα εκτελεστεί.

Τα 3,1 εκατομμύρια, λοιπόν, σε μια συνεννόηση του Ευαγγελισμού με την Εθνική Τράπεζα, όπως και με τη σύμφωνη γνώμη και τη δική μας επίβλεψη, αποφασίστηκε να διατεθούν για να φτιαχτεί στο χώρο της πυλωτής, που είναι ένας τεράστιος χώρος στο ισόγειο του νέου κτιρίου, το τμήμα αιμοδοσίας του νοσοκομείου, στο δυτικό τμήμα της πυλωτής, όπως και να διαμορφωθεί η κύρια είσοδος της νέας πτέρυγας, που περιλαμβάνει έναν κεντρικό προθάλαμο και βοηθητικούς χώρους. Το τμήμα αιμοδοσίας είναι περίπου 780 τ.μ. και η κύρια είσοδος θα διαμορφωθεί στα 334 τ.μ..

Επίσης, θα υπάρξει το εκπαιδευτικό κέντρο στο ανατολικό τμήμα της πυλωτής, όπου θα στεγαστούν χώροι που εξυπηρετούν εκπαιδευτικές λειτουργίες του νοσοκομείου, αμφιθέατρο, βιβλιοθήκη και απαραίτητους βοηθητικούς χώρους, επιφάνειας περίπου 815 τ.μ..

Επιπλέον, συμφωνήθηκε να προμηθευθεί ο Ευαγγελισμός, μέσω της δωρεάς, άλλον έναν σύγχρονο στεφανιογράφο για την κάλυψη επειγουσών αναγκών του νοσοκομείου, μιας και ο ένας που έχει δεν φτάνει με την κίνηση και τη ζήτηση που υπάρχει. Το μηχάνημα θα εγκατασταθεί σε ήδη διαμορφωμένο χώρο του τρίτου επιπέδου της νέας πτέρυγας.

Εδώ να τονίσω ότι το συγκρότημα της κεντρικής αποστείρωσης και η πρώτη φάση των χειρουργείων, οι 15 χειρουργικές αίθουσες και δύο ανανήψεις, έχουν αρχίσει να λειτουργούν από τον Απρίλιο του 2015. Δεν είναι κάτι που θα γίνει. Πρακτικά, με την ολοκλήρωση των υπολοίπων έργων, θα μπουν σε λειτουργία και οι υπόλοιπες υποδομές που έχουν φτιαχτεί.

Με τη σειρά μας, να ευχαριστήσουμε την Εθνική Τράπεζα για τη δωρεά, την ολοκλήρωσή της και την καλή συνεργασία που είχαμε μέχρι τώρα, γιατί όλα αυτά έγιναν και σε συμφωνία με την πολιτική ηγεσία του Υπουργείου, κατόπιν εισηγήσεων. Επίσης, θέλω να ευχαριστήσω το προσωπικό του Ευαγγελισμού, το οποίο βοήθησε πάρα πολύ και τις τεχνικές υπηρεσίες, προκειμένου να μπορέσει να υλοποιηθεί η μελέτη της δωρεάς.

Είναι μια από τις λίγες φορές που θα συμφωνήσω με τον κ. Μπαργιώτα, σε αυτά που λέει σε σχέση με την τεράστια γραφειοκρατική καθυστέρηση. Πραγματικά, είναι να σε πιάνει η ψυχή σου με αυτό το πράγμα που υπάρχει. Συμφωνώ και εγώ πως δεν έπρεπε να έρθει η κύρωση στη Βουλή αλλά, δυστυχώς, αυτό είναι το νομικό πλαίσιο. Εδώ με βάζουν να υπογράφω για την αποδοχή της δωρεάς ενός καρδιογράφου στο τάδε νησί ή στο δείνα παράρτημα του ΕΚΑΒ.

Πάμε τώρα και σε μερικά συγκεκριμένα πράγματα που είπατε, Γιατί εδώ, όπως ξέρετε, δεν αφήνουμε να πέφτουν κάποια πράγματα κάτω.

Επίσης, θα ήθελα να αναφερθώ σε συγκεκριμένα στοιχεία για τον «ΕΥΑΓΓΕΛΙΣΜΟ». Εννοείται ότι εμείς δεν θέλουμε να φτιάχνουμε κτίρια ή εξοπλισμούς, τα οποία να μένουν αχρησιμοποίητα και έχουμε δώσει συγκεκριμένα δείγματα γραφής τα τελευταία δύο χρόνια.

Θα ήθελα στο σημείο αυτό να βοηθήσω το μνημονικό κάποιων και να επαναλάβω κάποια πράγματα. Το Νοσοκομείο Σαντορίνης, φτιαγμένο από το 2010, το λειτουργήσαμε εμείς το 2016 και τώρα λειτουργεί σωστά, όπως έχετε καταλάβει.

Η Μονάδα Τεχνητού Νεφρού στη Νάξο, έτοιμη από το 2010, λειτούργησε φέτος - το 2006 ξεκίνησε να φτιάχνετε το κτίριο, το 2010 προς 2011 ολοκληρώθηκε ο εξοπλισμός - για πέντε χρόνια τα μηχανήματα ήταν στο υπόγειο, κόντεψαν να σκουριάσουν, δεν είχαν συνδέσει την όσμωση με τους χώρους των μηχανημάτων, τα κάναμε όλα αυτά και λειτουργεί και από ό,τι μαθαίνω αυξάνονται και οι νεφροπαθείς, πέρα από τους πρώτους 11 με 12, με τους οποίους ξεκίνησε η λειτουργία, οι οποίοι θέλουν να επιστρέψουν στο νησί.

Επίσης, ανοίξαμε Μονάδα Βηματοδοτών στο Βόλο, ανοίξαμε νέους τομείς του ΕΚΑΒ από τη Θάσο μέχρι την Κρήτη, ανοίξαμε τη βάση των αεροκομηδών στη Σύρο. Η γ-κάμερα στα Χανιά, στο νοσοκομείο του τόπου καταγωγής μου, αγορασμένη το 2000 περίπου, ακόμη είναι στο σελοφάν και ληστευμένο το περιεχόμενο για να μην λειτουργήσει, επειδή λειτουργούσε εκτός νοσοκομείου για να κάνουν σπινθηρογραφήματα. Τώρα διαμορφώνουμε το χώρο και έχουμε βρει και άλλη μία γ-κάμερα, που θα πάει εκεί για να λειτουργήσει. Όπως, επίσης, προγραμματίσαμε, ήδη, την αγορά του λιθοτρίπτη, είπε η συναδέλφισσα, η κυρία Σκούφα, έτοιμη η Μονάδα από χρόνια.

Θα ήθελα να υπενθυμίσω, ότι παραλάβαμε 438 κρεβάτια ΜΕΘ και αυτή τη στιγμή λειτουργούν 565 και θα λειτουργήσουν και άλλα και επειδή τελειώνει και ο Γενάρης, όπως έχετε δει και παρότι έχουμε και λοιμώξεις κ.λπ., δεν βλέπω σήμερα να βγαίνει κανείς σας στα κάγκελα και διάφοροι άλλοι - μόνο απειλή προ των πυλών - για «ουρές» αναμονής στο ΕΚΑΒ. Δεν υπάρχει και αυτό οφείλεται σε εμάς το ό,τι δεν υπάρχει φέτος και οφείλεται και στο ευρύ πρόγραμμα εμβολιασμών, όπου εμβολιάστηκαν πολλοί περισσότεροι, διότι πέρυσι είχατε κάνει «ανάστα ο Κύριος», επειδή για κάποιες μέρες είχε ανέβει αρκετά η λίστα του ΕΚΑΒ. Φέτος «σιγή ιχθύος». Δεν λέμε πουθενά ότι δεν υπάρχει μεγάλη λίστα αναμονής.

Όσον αφορά στον «ΕΥΑΓΓΕΛΙΣΜΟ», με στοιχεία, το 2016 – 2017, έχει ενισχυθεί με το κάτωθι προσωπικό: με 18 μόνιμους γιατρούς, με 34 επικουρικούς, προσέξτε όλα αυτά που λέω είναι επιπλέον αυτών που παραλάβαμε, με 35 νοσηλευτικό προσωπικό συν 28 διοικητικό προσωπικό, με 15 λοιπό επικουρικό προσωπικό, από το ΚΕΕΛΠΝΟ με 19 νοσηλευτικό προσωπικό και 5 γιατροί και από τον ΟΑΕΔ με 76. Αυτοί όλοι μέχρι στιγμής που έχουν αναλάβει υπηρεσία μας κάνουν 230 άτομα.

Επίσης, ο «ΕΥΑΓΓΕΛΙΣΜΟΣ», περιμένει 63 νοσηλευτές και 11 λοιπό προσωπικό από την 7Κ, που είναι σε εξέλιξη. Επιτέλους, εδέησε το ΑΣΕΠ, μετά από 8-9 μήνες να βγάλει και τα οριστικά αποτελέσματα σε κάποιες μεγάλες κατηγορίες. Υπήρξε τεράστια καθυστέρηση στο ΑΣΕΠ για αυτή την προκήρυξη, έχουν βγει τα προσωρινά για τις περισσότερες κατηγορίες από τον Απρίλιο - Μάϊο και τα οριστικά βγήκαν Νοέμβριο – Δεκέμβριο και αυτό μετά από πίεση. Επίσης, περιμένει από την 5Κ, την προκήρυξη για τους τεχνικούς και το διοικητικό προσωπικό 8 άτομα, 6 διοικητικούς και 2 τεχνικούς. Επίσης, στον προγραμματισμό για την προκήρυξη των γιατρών για τη στελέχωση των ΤΕΠ, έχει 18 καινούργιες θέσεις ο «ΕΥΑΓΓΕΛΙΣΜΟΣ». Αυτό μας κάνει άλλα 100 άτομα, τα οποία περιμένει ο «ΕΥΑΓΓΕΛΙΣΜΟΣ» να προσληφθούν το επόμενο χρονικό διάστημα και που σε πάρα πολλούς έχει ολοκληρωθεί η διαδικασία της επιλογής και προχωρούν άλλες 25 προκηρύξεις γιατρών, δηλαδή, εκτός από τους 18 έχει άλλες 7 θέσεις που είναι σε άλλα τμήματα του νοσοκομείου.

Νομίζω, λοιπόν, ότι τέτοια ενίσχυση ο «ΕΥΑΓΓΕΛΙΣΜΟΣ» μέσα σε 2 χρόνια, όπως και πολλά άλλα νοσοκομεία της χώρας, έχουν να δουν από την εποχή της συγκρότησης του ΕΣΥ, διότι, ακριβώς, εμείς θέλουμε να φτιάξουμε πράγματα, να ανανεώσουμε υποδομές και να λειτουργήσουν, γιατί τα ντουβάρια και τα μηχανήματα δεν λειτουργούν μόνα τους, αν λείπουν οι άνθρωποι δεν λειτουργούν και όπως έχουμε πει οι άνθρωποι κάνουν τα πάντα. Αυτά, ως μια απάντηση σε ορισμένα που ακούστηκαν προηγουμένως.

Μια κουβέντα για τις αμοιβές των Συμβούλων. Αυτές είναι οι αμοιβές των ανθρώπων που έχει βάλει η Εθνική Τράπεζα από τη μεριά της για να παρακολουθούν την καλή εκτέλεση του έργου.

Επίσης, υπάρχουν σε εξέλιξη και άλλες δωρεές, αλλά όχι μόνο δωρεές. Υπάρχει η μεγάλη δωρεά του Ιδρύματος «Νιάρχου», που ανακοινώσαμε και επίσημα, για το Παιδιατρικό νοσοκομείο στη Θεσσαλονίκη, για το νέο νοσοκομείο της Κομοτηνής, για μια μεγάλη παρέμβαση στα δύο κτίρια των αδελφών που υπάρχουν στον Ευαγγελισμό, τα οποία θα στεγάσουν τις σημερινές υπηρεσίες και το οικοτροφείο με αξιοπρεπέστερους όρους και την Νοσηλευτική Σχολή, μετά τη συμφωνία της Σχολής και του Πανεπιστημίου για αυτό το πράγμα. Μιλάμε για την ανανέωση των πτητικών μέσων του ΕΚΑΒ και την αγορά «pet/ct scan» σε μια σειρά από πόλεις της χώρας που θα συμπληρώσουν τις δικές μας αγορές, αλλά δεν είναι μόνο οι δωρεές.

Κυρίες και κύριοι συνάδελφοι, θα σας πω ορισμένα πράγματα, τα οποία, δυστυχώς, δεν τα λένε μια σειρά από συστημικά κανάλια αλλά ανακαλύπτουν κανένα μπουκάλι ορού και κάνουν την «τρίχα τριχιά» και το αναπαράγουν τρεις μέρες. Πόσα κανάλια, ας πούμε, έπαιξαν το ότι, τα τελευταία δύο χρόνια από το αποθεματικό του Υπουργείου, το οποίο πήγαινε ή για «κόλλυβα» ή επέστρεφε, έχουν δοθεί χρήματα σε συγκεκριμένους εξοπλισμούς σε πάρα πολλά νοσοκομεία της χώρας και μιλάμε για πάνω από 16 εκατομμύρια ευρώ. Ένα μεγάλο κομμάτι της τάξης των 5 εκατομμυρίων πήγε το Δεκέμβριο, που είδαμε τι μας έμεινε και τα οποία είναι στην υλοποίηση για να αγοραστούν. Πότε ξανά έγινε αυτό στο Δημόσιο Σύστημα Υγείας; Ένα κονδύλι, το οποίο το διαχειριζόταν οι Υπουργοί ή κάποιοι υπηρεσιακοί παράγοντες, όπως ήθελαν. Δηλαδή, πλήρωναν εφάπαξ, έδιναν για καμία μελέτη κ.λπ. ή εάν υπήρχε κάποια σοβαρή ανάγκη, διαφορετικά γύριζε πίσω στο Γενικό Λογιστήριο. Αυτό, εμείς, το έχουμε μεταφράσει σε συγκεκριμένη ενίσχυση έργων και εξοπλισμών σε πάρα πολλά νοσοκομεία της χώρας.

Δεύτερον. Μέσα στις επόμενες ημέρες, πάλι με αυτή την τεράστια γραφειοκρατική καθυστέρηση, όπως είπε το ο κ. Μπαργιώτας, θα βγει ο διαγωνισμός από την Περιφέρεια Αττικής για εξοπλισμούς αξίας 40 εκατομμυρίων ευρώ, για όλα τα νοσοκομεία της Αθήνας και Πειραιά που ανήκουν στην Περιφέρεια Αττικής, που θα πάρουν από ένα με δύο μηχανήματα σοβαρού εξοπλισμού. Βάζουμε για πρώτη φορά το «CyberKnife», το μηχάνημα της ακτινοχειρουργικής στο Κρατικό της Νίκαιας. Αγοράζουμε δύο «pet/ct scan», δύο «baby κυκλοτρόνιο» που παράγει ραδιοφάρμακο για να μην εξαρτόμαστε από το μονοπώλιο που υπάρχει στο Λαύριο και πληρώνουμε «τον κούκο αηδόνι». Αυτός ο διαγωνισμός πέρασε από «σαράντα κύματα». Προσπάθησαν να τον σταματήσουν. Χρειάστηκε να πάρει και την νομιμοποίηση από το Ελεγκτικό Συνέδριο για να μην υπάρχει πρόβλημα με την Περιφέρεια και προσέξτε ότι, είναι από χρήματα ιδίων πόρων της Περιφέρειας. Ούτε αυτό έχει ξαναγίνει. Η Περιφέρεια Δυτικής Μακεδονίας είναι η δεύτερη που έχει κάνει αυτό το πράγμα, δηλαδή, χρηματοδότηση από ιδίους πόρους και όχι από ΕΣΠΑ και τους ευχαριστούμε.

Να πω, επίσης, ότι κάποιοι έχουν αναφερθεί στο ότι το ασθενοφόρο της Κύθνου είναι σκουριασμένο, χάλασε της Κάσου, λερώθηκε της Λέρου κ.λπ.. Αυτή τη στιγμή, μοιράζονται ασθενοφόρα σε όλη την Ελλάδα, είτε από τον δωρεά του Ιδρύματος «Νιάρχου», είτε από τη δωρεά του TAP και προκηρύχθηκαν -βγήκε και στην εφημερίδα της Ε.Ε.- άλλα 60 ασθενοφόρα για την Αττική και άλλα 35 ασθενοφόρα για την Κεντρική Μακεδονία και τη Θεσσαλία. Διαγωνισμοί που προκηρύχθηκαν, πάλι με κόπους και βάσανα με τη γραφειοκρατία. Για πρώτη φορά στα χρονικά το ΕΚΑΒ με δικούς του πόρους δίνει 2 εκατομμύρια ευρώ στο παράρτημα της Πάτρας, στο παράρτημα της Στερεάς Ελλάδας και στο παράρτημα της Πελοποννήσου. Ούτε αυτό έχει ξαναγίνει ποτέ. Πάντα παρακαλούσε για ΕΣΠΑ, για δεξιά κι αριστερά. Για δικούς του πόρους δίνει 2 εκατ..

Αυτά σαν απαντήσεις σε κάποια πράγματα που ακούστηκαν και τα υπόλοιπα, εάν χρειαστεί και στην Ολομέλεια.

Ευχαριστώ πολύ.

ΝΙΚΟΣ ΜΑΝΙΟΣ (Πρόεδρος της Επιτροπής): Το λόγο έχει ο κ. Μπαργιώτας.

ΚΩΝΣΤΑΝΤΙΝΟΣ ΜΠΑΡΓΙΩΤΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, το έχουμε πει κι άλλες φορές ότι κάθε φορά που συνεδριάζει η Επιτροπή Κοινωνικών Υποθέσεων, εκείνη τη μέρα και ώρα έχουμε κι Εξεταστική για την Υγεία. Πολλοί συνάδελφοι πρέπει, να βρίσκονται σε δύο επιτροπές την ίδια ώρα.. Θα παρακαλούσα την επόμενη φορά, τουλάχιστον, να έχει 2 με 3 ώρες διαφορά.

ΝΙΚΟΣ ΜΑΝΙΟΣ (Πρόεδρος της Επιτροπής): Είναι σεβαστό το αίτημά σας. Το προσπαθούμε, αλλά δεν είναι πάντα εφικτό.

Το λόγο έχει ο κ. Υπουργός.

ΑΝΔΡΕΑΣ ΞΑΝΘΟΣ (Υπουργός Υγείας): Ευχαριστώ.

Να πω ότι ευκαιρία δημόσιας λογοδοσίας κι απολογισμού και των διοικήσεων των Υ.ΠΕ. και όλων των εποπτευομένων φορέων του Υπουργείου έχουμε δώσει στην Επιτροπή Κοινωνικών Υποθέσεων. Εδώ, έχουν έρθει οι πάντες, που έχουν υψηλές θέσεις ευθύνης το σύστημα υγείας κι έχουν παρουσιάσει το έργο τους, πρωτοφανώς, για τα δεδομένα του Ελληνικού Κοινοβουλίου. Άρα, είχατε την ευκαιρία κι εσείς να ενημερωθείτε, να δείτε τα στοιχεία, ν’ ασκήσετε κριτική.

Προφανώς, με την ευκαιρία κάθε συζήτησης, ακόμη και μιας σχετικά ανώδυνης συζήτησης που αφορά στην έγκριση μιας δωρεάς, επανέρχεται το κεντρικό θέμα της κατάστασης του Συστήματος Υγείας, των προβλημάτων, των αναγκών κ.λπ. και είμαστε κι εμείς υποχρεωμένοι, να δώσουμε κάποιες απαντήσεις.

Εγώ νομίζω, λοιπόν, το εξής. Ότι κι από αυτά που είπε ο κ. Πολάκης προηγουμένως και από την αίσθηση, την οποία έχει αυτή την περίοδο και το ανθρώπινο δυναμικό του συστήματος, αλλά και οι πολίτες - κι αυτό το επιβεβαιώνουμε κάθε φορά, που επισκεπτόμαστε δημόσιες δομές - είναι ότι η μάχη για την επιβίωση του Δημόσιου Συστήματος Υγείας έχει κερδηθεί, ότι το δημόσιο σύστημα υγείας της χώρας παρά τα πολλαπλά τραύματα και τις δραματικές επιβαρύνσεις, που δέχθηκε την περίοδο της κρίσης, λόγω των περικοπών και των μέτρων λιτότητας είναι όρθιο, είναι λειτουργικό, γιατρεύει τις πληγές του και αναβαθμίζει σταδιακά τις υπηρεσίες του και την ποιότητα της φροντίδας προς τον κόσμο. Αυτό είναι μια αδιαμφισβήτητη πραγματικότητα.

Επιμέρους προβλήματα σε διάφορα μέρη της χώρας, γιατί, προφανώς, αυτή η αναβάθμιση δεν γίνεται με τον ίδιο τρόπο και με την ίδια πληρότητα παντού, για λόγους ιδιαιτεροτήτων τοπικών, δυσκολίας προσέλκυσης προσωπικού, εάν θέλετε ακόμα και ανεπαρκειών στη διοίκηση και στην εποπτεία του συστήματος, που μπορεί, να εμφανίζεται σε κάποιες περιοχές. Η ουσία, λοιπόν, είναι ότι έχουμε ένα Δημόσιο Σύστημα Υγείας, που στον τομέα της Δευτεροβάθμιας και της Τριτοβάθμιας περίθαλψης και σ’ αυτή την κατηγορία είναι τώρα ο «Ευαγγελισμός», που είναι η ναυαρχίδα του Ε.Σ.Υ., είναι το μεγαλύτερο νοσοκομείο της χώρας, έχει 950 κλίνες, υποδέχεται χιλιάδες περιστατικά κάθε χρόνο στα επείγοντά του, στα τακτικά ιατρεία, πραγματοποιεί μια τεράστια γκάμα επεμβάσεων κ.λπ..

Στο πεδίο, λοιπόν, της δευτεροβάθμιας, τριτοβάθμιας και εξειδικευμένης φροντίδας και με τις παρεμβάσεις αναβάθμισης του εξοπλισμού και των υποδομών που γίνονται αυτή την περίοδο, νομίζω ότι, πραγματικά, ανταποκρινόμαστε με επάρκεια στην ανάγκη να αισθάνεται ο κόσμος ασφαλής και ότι θα έχει μία αξιόπιστη φροντίδα κατά την ώρα της ανάγκης.

Κατά την άποψή μου, σε ό,τι αφορά στις υποδομές, υπάρχει ένα μεγάλο κενό στη λειτουργία του συστήματος. Υπάρχει ένα κενό στο πεδίο της Πρωτοβάθμιας Φροντίδας Υγείας. Αυτό το κενό προσπαθούμε να καλύψουμε τώρα με τη μεταρρύθμιση που είναι σε εξέλιξη.

Υπάρχει ένα πολύ μεγαλύτερο κενό στο πεδίο της μετανοσοκομειακής φροντίδας, δηλαδή, στην αποθεραπεία και την αποκατάσταση. Γι’ αυτό το κενό συγκροτούμε και ετοιμάζουμε ένα Εθνικό Σχέδιο Δράσης για την αποκατάσταση. Θα προσπαθήσουμε με τους γνωστούς περιορισμούς και τις δυσκολίες να δρομολογήσουμε και σε αυτόν τον τομέα μία σοβαρή παρέμβαση αναβάθμισης και των σημερινών δομών αποκατάστασης, ιδιαίτερα των ΚΕΦΙΑΠ, που είναι ανενεργά πάρα πολλά από αυτά σε όλη τη χώρα.

Παρ’ όλα αυτά, εγώ θεωρώ ότι η μεγάλη πρόκληση σήμερα είναι η επένδυση στο ανθρώπινο δυναμικό. Σε γενικές γραμμές, έχουμε καλά νοσοκομεία με καλό εξοπλισμό, ο οποίος, συνεχώς, ανανεώνεται και με μηχανήματα υψηλής τεχνολογίας. Έχουμε καλά εκπαιδευμένο και αξιόπιστο επιστημονικό δυναμικό, γιατρούς, νοσηλευτές, και άλλους επαγγελματίες υγείας.

Έχουμε προσβασιμότητα στο σύστημα υγείας, που είναι πολλή σημαντική κατάκτηση των δύο τελευταίων χρόνων. Διευκολύναμε, στο μεγαλύτερο δυνατό βαθμό, την πρόσβαση, ιδιαίτερα των ανασφάλιστων ανθρώπων στο σύστημα υγείας, μία μεγάλη τομή στην πολιτική υγείας. Το έχουμε πει χίλιες φορές, αλλά, πραγματικά, είναι πολύ σημαντικό. Έχουμε, λοιπόν, και προσβάσιμα νοσοκομεία και αξιόπιστα και λειτουργικά αυτή την περίοδο, προφανώς και με τα προβλήματά τους.

Νομίζω, όμως, ότι παρ’ όλα αυτά, για να είμαστε και ειλικρινείς, υπάρχει μία ασυμμετρία ανάμεσα στις αυξανόμενες υγειονομικές ανάγκες της χώρας μας και της κοινωνίας μας και στους πόρους που μπορεί να διαθέσει μία χρεοκοπημένη - υπερχρεωμένη χώρα. Αυτό για να αντιμετωπιστεί θέλει ένα σοβαρό πολιτικό σχέδιο, που θα θέτει τις σωστές προτεραιότητες, θα κάνει τη σωστή ιεράρχηση, θα έχει ως πολιτικό στόχο την καθολική κάλυψη του πληθυσμού, μέσα από ένα αναβαθμισμένο δημόσιο Σύστημα Υγείας, το οποίο θα λειτουργεί με όρους ηθικοποίησης, με θεσμικές τομές και μεταρρυθμίσεις στις προμήθειες, στο φάρμακο, στη διοίκησή του, με έμφαση στα δικαιώματα των ασθενών, με εξυγίανση, συνολικά, της λειτουργίας του Συστήματος Υγείας.

Αυτό είναι το πολιτικό μας σχέδιο. Εκεί εντάσσονται όλες αυτές οι παρεμβάσεις. Πραγματικά, θεωρούμε ότι είναι κρίσιμο για να έχουμε τη βιώσιμη χρηματοδότηση του συστήματος και αυτού του σχεδίου, να έχουμε συνέργεια πόρων και από τον Κρατικό Προϋπολογισμό, που, προφανώς, έχει περιορισμούς και από την Κοινωνική Ασφάλιση.

Το έχουμε εξηγήσει πάρα πολλές φορές. Οι πόροι της Κοινωνικής Ασφάλισης είναι δημόσιοι πόροι. Σωστά, κατά την άποψή μας, ένα μεγάλο μέρος από τη μεταβίβαση πόρων από τον ΕΦΚΑ στον ΕΟΠΥΥ έχει προσανατολιστεί προς το δημόσιο Σύστημα Υγείας και έχει συνδράμει στον Κρατικό Προϋπολογισμό και έτσι έχουμε καταφέρει να χρηματοδοτήσουμε με επάρκεια αυτά τα χρόνια τις δημόσιες δομές.

Χρειάζεται, επίσης, συνέργεια από τους πόρους των Ευρωπαϊκών Προγραμμάτων. Κάνουμε μία τεράστια προσπάθεια αυτή την περίοδο της καλύτερης δυνατής διαχείρισης και εξεύρεσης πόρων και κονδυλίων που μπορούν να επενδυθούν στο Σύστημα Υγείας.

Έχουμε το Πρόγραμμα Δημοσίων Επενδύσεων. Φέτος, το διπλασιάσαμε, καθώς από δέκα εκατομμύρια θα πάει στα είκοσι εκατομμύρια. Θα εντάξουμε και εκεί αρκετά έργα με μία κατανομή, διασπορά και προτεραιότητα σε όλα τα νοσοκομεία της χώρας.

Έχουμε το αποθεματικό του Υπουργείου, το οποίο αξιοποιείται και, κυρίως, έχουμε και τις δωρεές. Βεβαίως, έχουμε τις δωρεές, είτε αυτές αφορούν την Αυτοδιοίκηση, είτε αφορούν τράπεζες, είτε αφορούν ιδιώτες, είτε αφορούν ιδρύματα. Δεν μας ενδιαφέρει, πραγματικά, σε αυτή τη φάση, ούτε μπορούμε να κάνουμε δίκη προθέσεων για κανέναν αν είναι θέμα εταιρικής κοινωνικής ευθύνης ή οτιδήποτε άλλο.

Η ουσία είναι αυτό που είπε ο κ. Μπαργιώτας. Δηλαδή, ότι είναι και «ευπρόσδεκτες» και «ζωτικής σημασίας» αυτές οι δωρεές. Θέλουμε, όμως, να είναι μέρος ενός συνολικού σχεδίου και αυτό έχουμε κατακτήσει στη συνεργασία μας, ιδιαίτερα με το Ίδρυμα «Σταύρος Νιάρχος» και με άλλα Ιδρύματα αυτή την περίοδο, ότι δεν χρηματοδοτούν αποσπασματικές παρεμβάσεις, αλλά μία συνολική παρέμβαση αναβάθμισης των υποδομών του συστήματος.

Έχουμε ένα μεγάλο κενό στις υποδομές Πρωτοβάθμιας Φροντίδας Υγείας. Τα Κέντρα Υγείας μας, που τα περισσότερα φτιάχτηκαν την δεκαετία του 80΄, έχουν όντως απαξιωμένο εξοπλισμό και υποδομές, χρειάζεται μια πολύ δραστική παρέμβαση για να βελτιωθεί αυτό, σε βάθος χρόνου. Αυτή την περίοδο, αναζητούμε ένα κατάλληλο χρηματοδοτικό εργαλείο με την Ευρωπαϊκή Τράπεζα Επενδύσεων. Κάνουμε μια προσπάθεια προοπτικής και προφανώς δεν «κόβουμε κορδέλες» και δεν κάνουμε φιέστες σε κτίρια που είναι άδεια και μη λειτουργικά, εγκαινιάζουμε κτίρια, υποδομές, νέες κλινικές, νέες πτέρυγες, νέες μονάδες, οι οποίες είναι σε λειτουργία, είναι στελεχωμένες και με νέο ανθρώπινο δυναμικό και με καλύτερη αξιοποίηση του υπάρχοντος, σε όλη τη χώρα. Εγκαινιάσουμε τοπικές μονάδες υγείας, προσθέτουμε δομές και ανθρώπους στην Πρωτοβάθμια Φροντίδα Υγείας, μετά από είκοσι χρόνια. Νομίζω ότι η προσπάθεια είναι αυτή. Θεωρώ ότι τέτοιου τύπου ενισχυτικές παρεμβάσεις προς το Σύστημα Υγείας είναι όντως χρήσιμες αυτή την περίοδο.

Όταν ήμασταν στην αντιπολίτευση, είχε έρθει τότε μια αντίστοιχη δωρεά για κύρωση, από το ίδρυμα «Λάτση», νομίζω για το «Κουρκούλιο», την πτέρυγα του «Αγίου Σάββα». Είχα πει τότε ως Βουλευτής της αντιπολίτευσης ότι είναι θετικό και οφείλουμε να στηρίξουμε την δωρεά, αλλά το σωστό θα ήταν να έχει το κράτος, το Υπουργείο Υγείας την αυτάρκεια πόρων για να έχουν πολύ πιο συμπληρωματικό ρόλο αυτές οι δωρεές και στη συνέχεια είχα πει ότι εάν οι πλούσιοι σε αυτή τη χώρα πλήρωναν τους φόρους τους δεν θα χρειαζόταν αυτού του τύπου η συνδρομή. Αυτό βεβαίως είχε την ευκολία της κριτικής από έναν Βουλευτή της αντιπολίτευσης. Σήμερα που διαχειριζόμαστε όντως ένα πολύ στενό πλαίσιο και χωρίς να έχουμε αλλάξει άποψη γι' αυτό, θεωρούμε ότι πραγματικά μπορεί να υπάρξει μια συνεργεία και ένα πλαίσιο με κανόνες, με έλεγχο, με διαφάνεια που θα ενισχύει ένα πολιτικό σχέδιο και δεν θα κάνουν το κομμάτι τους οι Υπουργοί ή οι εκάστοτε Κυβερνήσεις. Αυτή είναι η προσέγγισή μας και φυσικά, δεν θεωρώ ότι η παρέμβαση αυτή θεωρείται μια παρέμβαση φιλανθρωπικού χαρακτήρα, είναι μια παρέμβαση συνδρομής σε μια κοπιώδη προσπάθεια αναβάθμισης της δημόσιας περίθαλψης. Ευχαριστώ.

ΝΙΚΟΣ ΜΑΝΙΟΣ (Πρόεδρος της Επιτροπής): Εάν οι πλούσιοι πλήρωναν τους φόρους τους θα ήμασταν σε μια άλλη κοινωνία.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδας): Πρέπει να εφαρμόσετε τη φορολογία για τους πλούσιους.

ΑΝΔΡΕΑΣ ΞΑΝΘΟΣ (Υπουργός Υγείας): Αυτό είναι ένα παγκόσμιο πρόβλημα. Τα 8 τρις δολάρια που είναι κρυμμένα σε φορολογικούς παραδείσους, είναι παγκόσμιο πρόβλημα.

ΙΑΣΩΝ ΦΩΤΗΛΑΣ (Εισηγητής της ΝΔ): Ένας στους δύο Έλληνες δεν πληρώνει. Τι σημαίνει αυτό; Ότι ένας στους δύο Έλληνες είναι πλούσιος και δεν πληρώνει.

ΝΙΚΟΣ ΜΑΝΙΟΣ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Υγείας. Μετά τις τοποθετήσεις των Εισηγητών και των Ειδικών Αγορητών, προκύπτει ότι το νομοσχέδιο γίνεται δεκτό κατ’ αρχήν, κατ' άρθρο και στο σύνολο του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Δέδες Ιωάννης, Θεωνάς Γιάννης, Θραψανιώτης Μανώλης, Καΐσας Γιώργος, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Παπαδόπουλος Αθανάσιος, Παπαδόπουλος Χριστόφορος, Παπαηλιού Γιώργος, Σκούφα Ελισσάβετ, Βρούτσης Ιωάννης, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Μαρτίνου Γεωργία, Φωτήλας Ιάσονας, Μπαργιώτας Κωνσταντίνος, Αΐβατίδης Ιωάννης, Λαμπρούλης Γεώργιος, Παπαχριστόπουλος Αθανάσιος και Φωκάς Αριστείδης.

Τέλος και περί ώρα 11:30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΝΙΚΟΣ ΜΑΝΙΟΣ ΜΕΡΟΠΗ ΤΖΟΥΦΗ**